‘યુ હૅવ એવરી રાઈટ ટુ પીપ ઈન’ સુધાંશુના હૈયે હતું તે હોઠે આવી ગયું : ‘બલકે હું તો ઈચ્છું કે તમારા જેવી કોઈ હસ્તી મને જિંદગીના હૂલતે મેળેય સમજવા પ્રયત્ન કરે.’ એ શબ્દો ગોઠવવા લાગ્યો ‘શું કહું ? વધુ ભણ્યો એટલે જીવન જીવવાની લાયકાત ગુમાવી બેઠો…. લગ્ન તો બહુ વહેલાં થઈ ગયેલાં. પરંતુ એ બિચારી અભણ હતી. અભણ હોવું એ એની ગેરલાયકાત હતી એમ ગ્રામીણ સમાજમાંથી પહેલવહેલો ઈજનેર બન્યો એ મારી ગેરલાયકાત હતી. આખરે એ તંતુ ત્યાં જ તૂટી ગયો.’